pythainlp/thaigov-v2-corpus-22032023 huggingface dataset:
วันจันทร์ที่ 20 กันยายน 2564
สธ. ระดมทีมเชิงรุก CCR Team จากเขตสุขภาพที่ 11- 12 ค้นหาผู้ติดเชื้อใน จ. ภูเก็ต สร้างความเชื่อมั่นภาคการท่องเที่ยว
กระทรวงสาธารณสุข ระดมทีมเชิงรุก CCR Team จากเขตสุขภาพที่ 11-12 จำนวน 9 ทีม ลงพื้นที่ค้นหาผู้ติดเชื้อในจังหวัดภูเก็ต เพื่อนำเข้าดูแลรักษาตามระบบ เร่งสร้างความเชื่อมั่นภาคการท่องเที่ยวรองรับการเปิดประเทศตามโครงการภูเก็ตแซนด์บอกซ์
กระทรวงสาธารณสุข ระดมทีมเชิงรุกCCR Team จากเขตสุขภาพที่ 11-12 จำนวน 9 ทีม ลงพื้นที่ค้นหาผู้ติดเชื้อในจังหวัดภูเก็ต เพื่อนำเข้าดูแลรักษาตามระบบ เร่งสร้างความเชื่อมั่นภาคการท่องเที่ยวรองรับการเปิดประเทศตามโครงการภูเก็ตแซนด์บอกซ์
วันนี้ (19 กันยายน 2564) นายแพทย์ยงยศ ธรรมวุฒิ รองปลัดกระทรวงสาธารณสุข ให้สัมภาษณ์ว่าจากการที่รัฐบาลขับเคลื่อนโครงการนำร่องเพื่อรองรับการเปิดประเทศที่ จ.ภูเก็ต Phuket Sandbox เริ่มตั้งแต่วันที่ 1 กรกฎาคม 2564 ที่ผ่านมา โดยมีการเตรียมความพร้อมก่อนการเปิดรับนักท่องเที่ยวด้วยการฉีดวัคซีนโควิด 19 ให้กับคนในจังหวัดจนเกิดความครอบคลุมเพื่อสร้างภูมิคุ้มกันและป้องกันการแพร่ระบาดของโรค รวมถึงเตรียมมาตรการทางด้านสาธารณสุขรองรับเพื่อการเปิดเมืองอย่างปลอดภัย ถึงขณะนี้สามารถดึงดูดนักท่องเที่ยวให้เข้าร่วมโครงการมากกว่า 30,000 ราย ยังไม่พบการแพร่ระบาดในกลุ่มนักท่องเที่ยว พบเพียงผู้ติดเชื้อจากระบบคัดกรอง 96 ราย อย่างไรก็ตามจากรายงานผู้ติดเชื้อรายใหม่ของ จ.ภูเก็ต ที่เพิ่มขึ้นวันละกว่า 200 กว่าราย ซึ่งส่วนใหญ่เป็นคนในพื้นที่และจากการเคลื่อนย้ายแรงงานต่างชาติมาทำงาน เช่นในวันนี้มีผู้ป่วยรายใหม่ 242 ราย ในจำนวนนี้พบนักท่องเที่ยว 1 ราย อย่างไรก็ตาม กระทรวงสาธารณสุขไม่นิ่งเฉย ระดมสรรพกำลังบุคลากรทางการแพทย์ในเขตสุขภาพที่ 11 และ 12 เป็นหน่วยเชิงรุก CCR Team ลงพื้นที่ค้นหาผู้ติดเชื้อ ในชุมชนที่พบคลัสเตอร์ใน จ.ภูเก็ต จำนวน 9 ทีม ด้วยวิธีการตรวจโดย ATK ซึ่งหากพบผู้ติดเชื้อจะนำเข้าดูแลรักษา
ตามระบบ รวมฉีดวัคซีนโควิด 19 ในกลุ่มแรงงานและคนในชุมชนที่ยังไม่ได้รับวัคซีน เพื่อป้องกันการแพร่ระบาด เร่งสร้างความเชื่อมั่นภาคการท่องเที่ยวของประเทศ
นายแพทย์ยงยศกล่าวต่อว่าการลงพื้นที่เชิงรุกของCCR Team ครั้งนี้ ตั้งเป้าการตรวจจำนวน 25,000 คน ซึ่งหากพบผู้ติดเชื้อที่ไม่แสดงอาการ จะนำเข้าระบบ Home Isolation รวมถึงจ่ายยาและอุปกรณ์ที่จำเป็นในการดูแลตนเอง หรือหากมีอาการจะนำเข้ารักษาในโรงพยาบาลซึ่งยังมีเตียงทุกระดับเพียงพอในการดูแลผู้ติดเชื้อ โดย CCR Team ชุดนี้จะลงพื้นที่ปฏิบัติภารกิจ 3 วัน ตั้งแต่วันที่ 21 ถึง 23 กันยายน 2564 นอกจากนี้ได้จัดตั้ง “คลินิกอุ่นใจ” ที่ศาลากลางจังหวัดภูเก็ตหลังใหม่ ให้บริการครบวงจร มีการตรวจยืนยันผู้ที่อาจติดเชื้อจากการตรวจ ATK ด้วยตนเองเข้าระบบการรักษา มีเอกซเรย์เคลื่อนที่ และเปิดศูนย์ปฏิบัติการให้ความช่วยเหลือ จำนวน 20 คู่สาย สำหรับให้คำปรึกษาตลอด 24 ชั่วโมง โดยจะเร่งดําเนินการให้แล้วเสร็จภายใน 2 สัปดาห์
**************************************** 19 กันยายน 2564
วันพฤหัสบดีที่ 2 ธันวาคม 2564
กรมทางหลวงชนบท รายงานสถานการณ์ถนนที่ได้รับผลกระทบจากอุทกภัยในพื้นที่ภาคใต้ 3 จังหวัดประจำวันที่ 2 ธันวาคม 2564 เวลา 08.30 น. สามารถสัญจรผ่านได้ 1 สายทาง ไม่สามารถผ่านได้ 6 สายทาง
กรมทางหลวงชนบท รายงานสถานการณ์ถนนที่ได้รับผลกระทบจากอุทกภัยในพื้นที่ภาคใต้ 3 จังหวัดประจำวันที่ 2 ธันวาคม 2564 เวลา 08.30 น. สามารถสัญจรผ่านได้ 1 สายทาง ไม่สามารถผ่านได้ 6 สายทาง
กรมทางหลวงชนบท (ทช.) กระทรวงคมนาคม โดยสำนักบำรุงทาง รายงานถึงสถานการณ์อุทกภัยประจำวันที่ 2 ธันวาคม 2564 เวลา 08.30 น. ว่า มีถนนทางหลวงชนบทที่ประสบอุทกภัยในพื้นที่ 3 จังหวัด ได้แก่ สุราษฎร์ธานี นครศรีธรรมราช และชุมพร สามารถสัญจรผ่านได้ 1 สายทาง ได้แก่ สายทาง นศ.4021 แยก ทล.4151 - บ้านบางคลุ้ง อำเภอเชียรใหญ่ และชะอวด จังหวัดนครศรีธรรมราช น้ำท่วมสูง 8 เซนติเมตร (ช่วง กม. ที่ 10+000 - 10+900) และน้ำท่วมสูง 35 เซนติเมตร (ช่วง กม. ที่ 14+900 - 16+750) และไม่สามารถผ่านได้ 6 สายทาง แบ่งเป็น น้ำท่วมสูง 5 สายทาง (5 แห่ง) ทางขาด โครงสร้างทางชำรุด กัดเซาะ 1 สายทาง (1 แห่ง) รายละเอียดดังนี้
1. สายทาง สฎ.2036 แยก ทล.41 (กม. ที่ 180+575) - บ้านแม่แขก อำเภอพุนพิน จังหวัดสุราษฎร์ธานี น้ำท่วมสูง 50 เซนติเมตร (ช่วง กม. ที่ 3+000 - 11+100)
2. สายทาง ชพ.2010 แยก ทล.41 (กม. ที่ 16+981) - บ้านคลองชุม อำเภอเมือง และสวี จังหวัดชุมพร น้ำท่วมสูง 80 เซนติเมตร (ช่วง กม. ที่ 16+700 - 17+500) และน้ำท่วมสูง 50 เซนติเมตร (ช่วง กม. ที่ 22+000 - 23+500)
3. สายทาง ชพ.4011 แยก ทล.4198 (กม. ที่ 14+350) - บ้านท้องเกร็ง อำเภอทุ่งตะโก และสวี จังหวัดชุมพร เส้นทางขาด (ช่วง กม. ที่ 5+000 - 5+100 และช่วง กม. ที่ 5+400 - 5+450)
4. สายทาง ชพ.2016 แยก ทล.41 (กม. ที่ 52+600) - บ้านหนองไม้แก่น อำเภอทุ่งตะโก จังหวัดชุมพร น้ำท่วมสูง 40 เซนติเมตร (ช่วง กม. ที่ 3+500 - 4+600)
5. สายทาง ชพ.2032 แยก ทล.41 (กม. ที่ 33+650) - บ้านในแหลม อำเภอสวี จังหวัดชุมพร น้ำท่วมสูง 120 เซนติเมตร (ช่วง กม. ที่ 0+000 - 1+250 และช่วง กม. ที่ 2+500 - 6+500)
6. สายทาง ชพ.2063 แยก ทล.41 (กม. ที่ 44+950) - เทศบาลปากตะโก อำเภอทุ่งตะโก จังหวัดชุมพร น้ำท่วมสูง 120 เซนติเมตร (ช่วง กม. ที่ 2+500 - 3+000)
ทั้งนี้ ทช. ได้ดำเนินการติดตั้งป้ายเตือน ป้ายแนะนำเส้นทางเลี่ยงบริเวณสายทางที่ได้รับผลกระทบจากอุทกภัยเรียบร้อยแล้ว พร้อมทั้งได้จัดเจ้าหน้าที่ติดตามสถานการณ์อุทกภัยอย่างใกล้ชิด เพื่อเข้าช่วยเหลือประชาชนและฟื้นฟูสายทางที่ได้รับผลกระทบอย่างเร่งด่วน ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม หากเกิดเหตุอุทกภัยบริเวณสายทาง สามารถแจ้งเหตุได้ที่สายด่วนกรมทางหลวงชนบท โทร. 1146
วันพุธที่ 1 ธันวาคม 2564
RT-PCR testing remains a requirement for incoming Thais and foreigners
RT-PCR testing remains a requirement for incoming Thais and foreigners
November 30, 2021, at 1320hrs, at the Government House, following the weekly cabinet meeting, Prime Minister and Defense Minister Gen. Prayut Chan-o-cha affirmed that Thailand will continue to use RT-PCR testing method for both Thais and foreigners who enter the country from 63 countries/territory that are exempted from quarantine requirement, and tourists under the Test & Go scheme. This is as proposed by Ministry of Public Health and concerned agencies and agreed upon at the cabinet meeting to prevent and control the spread of COVID-19’s Omicron variant.
The Prime Minister added that he would lead a delegation to Udon Thani province today (December 1). He has recently traveled to provinces in several regions to meet with and listen directly to the people in a bid to identify and promptly solve their problems. In Udon Thani, the Prime Minister would also visit and pay homage to local temple and sacred place for auspiciousness.
วันพฤหัสบดีที่ 12 สิงหาคม 2564
พิธีถวายพระพรชัยมงคล เนื่องในวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ๘๙ พรรษา (๑๒ ส.ค.๖๔)
เช้านี้ที่กระทรวงกลาโหม สำนักงานปลัดกระทรวงกลาโหมได้จัดพิธีถวายพระพรชัยมงคล เนื่องในวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
๘๙ พรรษา (๑๒ ส.ค.๖๔) ณ ห้องสุรศักดิ์มนตรี ในศาลาว่าการกลาโหม โดยมี พลเอก ณัฐ อินทรเจริญ พร้อมด้วย รองปลัดกระทรวงกลาโหม ร่วมในพิธีถวายราชสักการะและถวายพระพรชัยมงคล สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เพื่อเป็นการแสดงออกถึงความจงรักภักดี และน้อมรำลึกในพระมหากรุณาธิคุณที่ใต้ฝ่าละอองธุลีพระบาท ทรงปฏิบัติบำเพ็ญ พระราชกรณียกิจ ตรากตรำพระวรกาย นานับประการ ด้วยพระวิริยะอุตสาหะ พระอัจฉริยภาพ และพระราชปณิธานที่แน่วแน่มั่นคง เพื่อบำบัดทุกข์ บำรุงสุข แก่พสกนิกรชาวไทยทุกคน ทั้งนี้ในการจัดกิจกรรมดังกล่าวได้ปฏิบัติตามมาตรการควบคุมการแพร่ระบาดของโรคติดเชื้อไวรัสโคโรนา 2019 อย่างเคร่งครัด
ทั้งนี้ ตลอดทั้งเดือนสิงหาคม สำนักงานปลัดกระทรวงกลาโหม ได้จัดกิจกรรมเฉลิมพระเกียรติอย่างต่อเนื่อง ประกอบด้วย กิจกรรมบริจาคโลหิตเพื่อถวายเป็นพระราชกุศล กิจกรรมมอบอุปกรณ์การแพทย์ถวายเป็นพระราชกุศลให้กับโรงพยาบาล เหล่าทัพ และ โรงพยาบาลทหารผ่านศึก การจัดนิทรรศการ เฉลิมพระเกียรติเกี่ยวกับพระราชประวัติและพระราชกรณียกิจของสมเด็จ พระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ระหว่างวันที่ ๙ – ๓๑ สิงหาคม ๒๕๖๔ ณ บริเวณอาคารสำนักงานปลัด กระทรวงกลาโหม พื้นที่ศรีสมาน กิจกรรมจัดทำเจลแอลกอฮอล์ หน้ากากกันกระเด็น (Face Shield) และแผ่นกั้นกันกระเด็น เพื่อนำไปมอบให้กับสถานีกาชาด ระหว่างวันที่ ๙, ๑๐, ๑๓, ๑๖ - ๒๐, ๒๓ - ๒๗ สิงหาคม ๒๕๖๔ โดยวิทยากรจิตอาสา ๙๐๔ และกำลังพลจิตอาสาของสำนักงานปลัดกระทรวงกลาโหม ในพื้นที่ศาลาว่าการกลาโหม รวมทั้งได้มอบอุปกรณ์ทางการแพทย์และสิ่งของจำเป็นให้กับเจ้าหน้าที่และผู้ป่วย ณ ศูนย์พักคอยเพื่อส่งต่อเขตพระนคร เพื่อช่วยเหลือประชาชนที่ได้รับผลกระทบจากสถานการณ์การแพร่ระบาดของโรคติดเชื้อไวรัสโควิด 19 ต่อไป
#ทรงพระเจริญ
#สำนักงานปลัดกระทรวงกลาโหม
วันศุกร์ที่ 10 ธันวาคม 2564
การรถไฟแห่งประเทศไทย ชี้แจงยังคงเปิดให้บริการขบวนรถไฟชานเมืองถึงสถานีกรุงเทพ (หัวลำโพง) ตามปกติ ไม่ได้มีการหยุดรถที่สถานีดอนเมือง เพื่อให้มาใช้บริการรถไฟฟ้าสายสีแดงแต่อย่างใด
ตามที่สื่อสังคมออนไลน์กล่าวถึง การรถไฟแห่งประเทศไทย (รฟท.) กระทรวงคมนาคม มีการหยุดให้บริการขบวนรถไฟชานเมืองที่สถานีดอนเมืองนั้น ไม่เป็นความจริง และยังคงเปิดให้บริการเดินรถไฟชานเมืองทุกขบวนเข้าถึงสถานีกรุงเทพ (หัวลำโพง) ตามปกติ
ตามที่สื่อสังคมออนไลน์ มีการตั้งข้อสังเกตถึงสาเหตุที่มีจำนวนผู้โดยสารใช้บริการรถไฟชานเมือง (รถไฟฟ้า) สายสีแดงจำนวนมาก ว่ามาจากการรถไฟแห่งประเทศไทย (รฟท.) กระทรวงคมนาคม มีการหยุดให้บริการขบวนรถไฟชานเมืองที่สถานีดอนเมืองนั้น นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย ชี้แจงว่า เรื่องดังกล่าวไม่เป็นความจริง เนื่องจากปัจจุบัน รฟท. ยังคงเปิดให้บริการเดินรถไฟชานเมืองทุกขบวนเข้าถึงสถานีกรุงเทพ (หัวลำโพง) ตามปกติ ไม่ได้มีการหยุดเดินรถที่สถานีดอนเมืองตามที่มีการตั้งข้อสังเกตแต่อย่างใด
โดยตั้งแต่วันที่ 23 ธันวาคม 2564 การเดินขบวนรถไฟช่วงจากสถานีชุมทางบางซื่อถึงสถานีรังสิตจะขบวนรถไฟโดยสารทั้งหมดจะขึ้นไปใช้ทางรถไฟยกระดับเช่นเดียวกับรถไฟฟ้าสายสีแดง และยุติการเดินขบวนรถไฟโดยสารบนทางรถไฟระดับพื้นดิน จึงทำให้ไม่สามารถให้บริการที่สถานีและที่หยุดรถระดับพื้นดินรวม 5 แห่ง ได้แก่ สถานีบางเขน สถานีหลักสี่ ที่หยุดรถ กม. 11 ที่หยุดรถทุ่งสองห้อง และที่หยุดรถเคหะ กม. 19 ซึ่งแผนการปรับลดขบวนรถดังกล่าวไม่ได้เกี่ยวข้อง หรือมีเป้าหมายให้รถไฟฟ้าสายสีแดงเข้ามาวิ่งให้บริการทดแทนแต่อย่างใด แต่จะเป็นการใช้ทางยกระดับในการเดินขบวนรถร่วมกัน และใช้ระบบรถไฟชานเมืองสายสีแดงในการสนับสนุนการให้บริการของผู้โดยสารในช่วงสถานีดังกล่าว
สำหรับสาเหตุที่โครงการรถไฟฟ้าสายสีแดงมีผู้โดยสารใช้บริการจำนวนมาก มาจากการให้บริการที่สามารถตอบสนองความต้องการเดินทางของผู้โดยสารได้ดี ตลอดจนการรถไฟฯ มีการคิดอัตราค่าโดยสารในราคาที่ไม่สูง เริ่มต้นเพียง 12 บาท เพื่อต้องการแบ่งเบาภาระค่าครองชีพ และเป็นทางเลือกให้พี่น้องประชาชนในการเดินทาง ซึ่งท้ายนี้ รฟท. ขอยืนยันว่าพร้อมเป็นหน่วยงานในการให้บริการเดินทางขนส่งที่ดีแก่พี่น้องประชาชนในทุกระดับตลอดไป
Facebook ทีมพีอาร์การรถไฟแห่งประเทศไทย (red arrow right)https://www.facebook.com/129946050353608/posts/5264844686863693/?d=n
INSTAGRAM SRT OFFICIAL (red arrow right)https://www.instagram.com/p/CXS4qHYhDJP/?utm_medium=copy_link
Twitter SRT OFFICIAL @PR_SRT (red arrow right) https://twitter.com/pr_srt/status/1469220403855835137?s=21
วันพุธที่ 23 มิถุนายน 2564
รมว.วธ. เป็นประธานการประชุมหัวหน้าส่วนราชการและองค์การมหาชนในสังกัดกระทรวงวัฒนธรรม ครั้งที่ ๖/๒๕๖๔
การประชุมหัวหน้าส่วนราชการและองค์การมหาชนในสังกัดกระทรวงวัฒนธรรม ครั้งที่ ๖/๒๕๖๔ ผ่านการประชุมออนไลน์ระบบ Zoom
วันที่ ๒๓ มิถุนายน ๒๕๖๔ เวลา ๐๙.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานการประชุมหัวหน้าส่วนราชการและองค์การมหาชนในสังกัดกระทรวงวัฒนธรรม ครั้งที่ ๖/๒๕๖๔ ผ่านการประชุมออนไลน์ระบบ Zoom โดยมี นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม นางยุพา ทวีวัฒนะกิจบวร ปลัดกระทรวงวัฒนธรรม นายพิกิฏ ศรีชนะ เลขานุการรัฐมนตรีว่าการกระทรวงวัฒนธรรม ผู้บริหารส่วนราชการและองค์การมหาชนในสังกัดกระทรวงวัฒนธรรม และเจ้าหน้าที่ที่เกี่ยวข้อง เข้าร่วมประชุม ณ ศูนย์ประชุมกระทรวงวัฒนธรรมและห้องประชุม ๑ ชั้น ๘ กระทรวงวัฒนธรรม
วันศุกร์ที่ 19 สิงหาคม 2565
เงินฝากออมทรัพย์วันแม่ ธอส. ยอดฝากเต็มวงเงิน 50,000 ล้านบาทแล้ว
เงินฝากออมทรัพย์วันแม่ ของ ธอส. ที่เริ่มให้ลูกค้าเปิดบัญชีตั้งแต่วันที่ 11 สิงหาคม 2565 ล่าสุด ณ วันที่ 19 สิงหาคม 2565 มีลูกค้าประชาชนให้ความสนใจเปิดบัญชีจำนวนมากจนทำให้มียอดฝากเต็มกรอบวงเงิน 50,000 ล้านบาท แล้ว
ธนาคารอาคารสงเคราะห์ (ธอส.) แจ้งให้ทราบว่า เงินฝากออมทรัพย์วันแม่ ของ ธอส. ที่เริ่มให้ลูกค้าเปิดบัญชีตั้งแต่วันที่ 11 สิงหาคม 2565 ล่าสุด ณ วันที่ 19 สิงหาคม 2565 มีลูกค้าประชาชนให้ความสนใจเปิดบัญชีจำนวนมากจนทำให้มียอดฝากเต็มกรอบวงเงิน 50,000 ล้านบาท แล้ว ธนาคารขอขอบคุณลูกค้าประชาชนทุกท่านที่ให้ความสนใจเปิดบัญชีเงินฝากออมทรัพย์วันแม่ของ ธอส. ในครั้งนี้ ซึ่งให้ผลตอบแทนอัตราดอกเบี้ยสูงถึง 2.00% ต่อปี ระยะเวลา 18 เดือน นับตั้งแต่วันที่เปิดบัญชีถึงวันที่ 14 กุมภาพันธ์ 2567 โดยไม่มีการถอนเงินฝาก และผลตอบแทนจากอัตราดอกเบี้ยยังได้รับการยกเว้นภาษีเงินได้บุคคลธรรมดา ทำให้ผลตอบแทนอัตราดอกเบี้ยเทียบเท่าอัตราดอกเบี้ยเงินฝากประจำที่ 2.35% ต่อปี ทั้งนี้ ธอส. จะนำเงินฝากที่ได้รับไปจัดทำเป็นผลิตภัณฑ์สินเชื่อบ้านอัตราดอกเบี้ยต่ำเพื่อสร้างโอกาสในการทำให้คนไทยมีบ้านตามนโยบายของรัฐบาลได้ง่ายขึ้นต่อไป สอบถามรายละเอียดเพิ่มเติมได้ที่ ธอส. ทุกสาขาทั่วประเทศ หรือที่ G H Bank Call Center โทร 0-2645-9000 หรือ Facebook Fanpage ธนาคารอาคารสงเคราะห์ และติดตามข้อมูลข่าวสารของธนาคารได้ที่เว็บไซต์ธนาคารอาคารสงเคราะห์
วันพฤหัสบดีที่ 11 สิงหาคม 2565
โฆษกรัฐบาลเผย นายกฯ ห่วงใย กำชับกรมชลฯ-สทนช.-ฝ่ายปกครอง-หน่วยงานในพื้นที่ บูรณาการช่วยเหลือประชาชน ที่ได้รับผลกระทบพายุโซนร้อน “มู่หลาน” ป้องกันพื้นที่เศรษฐกิจไม่ให้เกิดน้ำท่วมขัง
โฆษกรัฐบาลเผย นายกฯ ห่วงใย กำชับกรมชลฯ-สทนช.-ฝ่ายปกครอง-หน่วยงานในพื้นที่ บูรณาการช่วยเหลือประชาชน ที่ได้รับผลกระทบพายุโซนร้อน “มู่หลาน” รวมทั้งป้องกันพื้นที่เศรษฐกิจไม่ให้เกิดน้ำท่วมขัง
วันที่ 11 สิงหาคม 2565 นายธนกร วังบุญคงชนะ โฆษกประจำสำนักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงประชาชนที่อาจได้รับผลกระทบจากพายุโซนร้อน “มู่หลาน” ตามที่กรมอุตุนิยมวิทยาได้ออกประกาศกรมอุตุนิยมวิทยา พายุโซนร้อน “มู่หลาน” ซึ่งจะเคลื่อนผ่านเกาะไหหลำ และขึ้นฝั่งประเทศเวียดนามตอนบนในวันนี้ (11 ส.ค. 65) ประกอบกับร่องมรสุมพาดผ่านภาคเหนือตอนบน และประเทศลาวตอนบน ทำให้มีฝนตกหนักถึงหนักมากบางแห่ง ตั้งแต่วันที่ 11-13 ส.ค. 65 บริเวณภาคเหนือ ภาคตะวันออกเฉียงเหนือ และภาคตะวันออกของประเทศไทย จึงขอให้ประชาชนบริเวณดังกล่าวระวังอันตรายจากฝนตกหนักและฝนที่ตกสะสม อาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่านและพื้นที่ลุ่มไว้ด้วย
“นายกรัฐมนตรีสั่งการให้กรมชลประทาน สทนช. ฝ่ายปกครอง และหน่วยงานที่เกี่ยวข้องในแต่ละพื้นที่ ได้ติดตามสภาพอากาศและสถานการณ์น้ำอย่างใกล้ชิด ให้เฝ้าระวังพื้นที่ เฝ้าระวังสถานการณ์น้ำท่วมฉับพลัน น้ำป่าไหลหลาก และน้ำท่วมขัง เตรียมรับมือกับปัจจัยเสี่ยงสถานการณ์น้ำจากฝนตกหนักต่อเนื่องและสะสมจากพายุโซนร้อน ‘มู่หลาน’ และมรสุมพาดผ่านในพื้นที่ประเทศไทยช่วง 11-13 ส.ค. ประกอบกับการระบายน้ำจากเขื่อนเจ้าพระยา และน้ำทะเลหนุนสูงในช่วง 10-16 ส.ค. ย้ำให้เตรียมพร้อมบริหารจัดการน้ำให้สอดคล้องกับสถานการณ์ เตรียมพร้อมแผนเผชิญเหตุ โดยเฉพาะในพื้นที่เศรษฐกิจจะต้องป้องกันไม่ให้เกิดน้ำท่วม รวมทั้งลดผลกระทบจากสถานการณ์อย่างมีประสิทธิภาพ เน้นตรวจสอบความมั่นคงอาคารป้องกันริมแม่น้ำ และเสริมคันบริเวณจุดเสี่ยงที่เป็นพื้นที่ลุ่มต่ำริมแม่น้ำ ประชาสัมพันธ์ข้อมูล แจ้งเตือนประชาชนที่อาศัยอยู่ในพื้นที่ริมน้ำนอกแนวคันกั้นน้ำ แนวเขื่อนชั่วคราวในบริเวณที่ไม่มีแนวป้องกันน้ำถาวร (แนวฟันหลอ) และพื้นที่จุดเสี่ยงที่เป็นพื้นที่ลุ่มต่ำริมแม่น้ำทราบล่วงหน้า เตรียมความพร้อมของเครื่องจักรเครื่องมือ เพื่อบูรณาการความพร้อมให้ความช่วยเหลือ บรรเทาผลกระทบต่อประชาชนที่ประสบปัญหาอุทกภัยได้ทันที เพราะสิ่งที่สำคัญที่สุดคือชีวิตและความปลอดภัยของประชาชน” โฆษกประจำสำนักนายกรัฐมนตรีกล่าว
วันอังคารที่ 20 กรกฎาคม 2564
ไอแบงก์ พักชำระหนี้ 2 เดือน ช่วยลูกหนี้ที่กระทบจากการต้องปิดกิจการตามมาตรการควบคุมสูงสุด
ไอแบงก์ออกมาตรการพักชำระค่างวด (เงินต้นและกำไร) นาน 2 เดือน สำหรับลูกหนี้สินเชื่อธุรกิจ SMEs สินเชื่อธุรกิจรายย่อย MSMEs และสินเชื่ออุปโภคบริโภค เริ่มตั้งแต่งวดการชำระหนี้เดือนสิงหาคม และกันยายน 2564
ธนาคารอิสลามแห่งประเทศไทย (ไอแบงก์) ตระหนักถึงความเดือดร้อนของลูกหนี้และเห็นความจำเป็นเร่งด่วนในการให้ความช่วยเหลือเพิ่มเติมให้แก่ลูกจ้างและผู้ประกอบการที่ได้รับผลกระทบทั้งในพื้นที่ควบคุมฯและนอกพื้นที่ควบคุมฯ ที่ต้องปิดกิจการจากมาตรการของทางการ โดยการออกมาตรการพักชำระค่างวด (เงินต้นและกำไร) นาน 2 เดือน สำหรับลูกหนี้สินเชื่อธุรกิจ SMEs สินเชื่อธุรกิจรายย่อย MSMEs และสินเชื่ออุปโภคบริโภค เริ่มตั้งแต่งวดการชำระหนี้เดือนสิงหาคม และกันยายน 2564
การพักชำระค่างวดนาน 2 เดือน ระหว่างเดือนสิงหาคม และ กันยายน 2564 นั้น จะไม่เป็นการขยายระยะเวลาของสัญญา แต่ให้นำไปชำระในงวดสุดท้ายตามสัญญาเดิม พร้อมยกเว้นเบี้ยปรับที่เกิดขึ้นระหว่างการพักชำระหนี้ ซึ่งคุณสมบัติของลูกค้าที่จะเข้าร่วมมาตรการ ต้องเป็นลูกหนี้สินเชื่อธุรกิจ SMEs หรือลูกหนี้ธุรกิจรายย่อย MSMEs ที่เป็นผู้ประกอบกิจการ หรือ ลูกหนี้สินเชื่ออุปโภคบริโภค ที่เป็นลูกจ้าง/พนักงาน ที่ได้รับผลกระทบจากการปิดกิจการตามมาตรการของทางการ และต้องไม่มีสถานะเป็น NPF ณ วันที่ยื่นขอรับความช่วยเหลือ
สำหรับลูกหนี้ที่ได้รับผลกระทบทางอ้อม ได้แก่ ลูกหนี้ที่ยังเปิดกิจการได้ แต่รายได้ลดลงจากมาตรการควบคุมการระบาดของภาครัฐ ธนาคารจะพิจารณาให้ความช่วยเหลือลูกหนี้ตามมาตรการอื่นที่ธนาคารประกาศใช้ในปัจจุบัน เช่น มาตการให้ความช่วยเหลือทางเศรษฐกิจฯ มาตรการให้ความช่วยเหลือลูกหนี้รายย่อยระยะที่ 3 หรือมาตรการ Debt Consolidate
การให้ความช่วยเหลือตามมาตรการข้างต้น ลูกหนี้สินเชื่อธุรกิจ SMEs สามารถแจ้งความประสงค์ได้ที่พนักงานการตลาดสินเชื่อ (RM) หรือผ่านสาขาธนาคาร สำหรับลูกหนี้สินเชื่อธุรกิจรายย่อย MSMEs และสินเชื่ออุปโภคบริโภค สามารถแจ้งความประสงค์ทางอีเมล์ covidretail@ibank.co.th ตั้งแต่วันนี้ จนถึงวันที่ 15 สิงหาคม 2564 หรือสอบถามรายละเอียดเพิ่มเติม ได้ที่ ibank Call Center 1302
*หมายเหตุ:
1. "อัตรากำไร/ผลตอบแทน ผลิตภัณฑ์ธนาคารมิใช่ดอกเบี้ยหรือเป็นคำเรียกแทนดอกเบี้ย แต่มาจากหลักการที่ใช้ในการทำธุรกรรมที่ถูกต้องตามหลักการอิสลาม"
2. อัตราผลตอบแทนที่คาดว่าจะได้รับ คืออัตราที่คำนวณได้จากประมาณการรายได้ของธนาคารและอัตราสัดส่วนการแบ่งผลตอบแทนเงินฝาก ซึ่งอัตราผลตอบแทนที่คาดว่าจะได้รับอาจจะต่ำกว่าหรือสูงกว่าอัตราผลตอบแทนเงินฝากที่ธนาคารประกาศเมื่อครบกำหนดการฝาก
วันพุธที่ 9 มีนาคม 2565
โฆษกรัฐบาลเผย นายกฯ ห่วงใยประชาชนได้สั่งการให้ศูนย์ปฏิบัติการแก้ไขสถานการณ์ฉุกเฉินด้านความมั่นคง (ศปม.) จัดกำลังพลเป็นเจ้าหน้าที่รับโทรศัพท์ สายด่วน สปสช. 1330 เร่งบรรเทาความเดือดร้อน ดูแลประชาชน
โฆษกรัฐบาลเผย นายกฯ ห่วงใยประชาชนได้สั่งการให้ศูนย์ปฏิบัติการแก้ไขสถานการณ์ฉุกเฉินด้านความมั่นคง (ศปม.) จัดกำลังพลเป็นเจ้าหน้าที่รับโทรศัพท์ สายด่วน สปสช. 1330 เร่งบรรเทาความเดือดร้อน ดูแลประชาชน
วันนี้ (9 มีนาคม 2565) นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในฐานะผู้อำนวยการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) มีคำสั่งให้ศูนย์ปฏิบัติการแก้ไขสถานการณ์ฉุกเฉินด้านความมั่นคง (ศปม.) จัดกำลังพลสนับสนุนสำนักงานหลักประกันสุขภาพแห่งชาติ (สปสช.) ปฏิบัติหน้าที่รับสายด่วนของ สปสช. (1330) ซึ่งมีปริมาณผู้โทรเข้ามาจำนวนมาก เพื่อช่วยเร่งนำผู้ป่วยติดเชื้อโควิด-19 เข้าสู่ระบบ ให้ประชาชนเข้าถึงการดูแล และบรรเทาความเดือดร้อนของประชาชนอย่างเร่งด่วน
นายธนกร กล่าวว่า ศปม. ได้จัดตั้งศูนย์ประสานงานสายด่วน ศปม. สนับสนุน สปสช. (1330) จำนวน 200 คู่สาย โดยแบ่งเป็น กองบังคับการ ศปม. 40 คู่สาย ศปม.กองทัพบก 80 คู่สาย ศปม. กองทัพเรือ 40 คู่สาย และ ศปม. กองทัพอากาศ 40 คู่สาย ทั้งนี้ เมื่อวันที่ 7 มีนาคม 2565 สปสช. ได้จัดการอบรมและซักซ้อมการปฏิบัติงานให้เจ้าหน้าที่สายด่วน และการบันทึกข้อมูลเข้าระบบ สปสช.
โดย สปสช. มีแนวทางการปฏิบัติเป็นคู่มือ มีรายละเอียดของหน่วยงานที่จะต้องประสานส่งต่อข้อมูล มีกลุ่มไลน์ของผู้เชี่ยวชาญที่คอยให้คำแนะนำเจ้าหน้าที่ และรับเคสที่มีความซับซ้อนไปดำเนินการต่อ รวมทั้งมีช่องทางประสานส่งต่อเคสด่วนไปยัง 1669 โดยแต่ละเหล่าทัพจัดสถานที่ สิ่งอำนวยความสะดวก และคอมพิวเตอร์ ให้เพียงพอกับการปฏิบัติภารกิจ
“กำลังพลที่เข้ามาช่วยเหลือจะปฏิบัติภารกิจตั้งแต่เวลา 08.00-16.30 น. ของทุกวัน โดยเป็นเจ้าหน้าที่ที่มีขีดความสามารถในการบันทึกข้อมูล มีทักษะการพูดคุยที่สุภาพ อดทน ใจเย็น นอกจากนี้ ศูนย์ประสานงานสายด่วน ศปม.ฯ ได้จัดผู้บัญชาการเหตุการณ์ ในการควบคุมดูแลการปฏิบัติ พร้อมมีการชี้แจงการปฏิบัติให้กับกำลังพลเมื่อมีการหมุนเวียน ประสานการปฏิบัติในการแก้ไขปัญหาเฉพาะหน้าที่เกิดขึ้น และกำหนดให้รายงานผลการปฏิบัติตามวงรอบที่กำหนด และสรุปปัญหาข้อขัดข้อง เพื่อแก้ไขให้การปฏิบัติมีประสิทธิภาพยิ่งขึ้น” นายธนกรฯ กล่าว
วันจันทร์ที่ 30 พฤษภาคม 2565
พม. เดินหน้าผลิต Butler สร้างโอกาสทำงานในตะวันออกกลาง
พม. เดินหน้าผลิต Butler สร้างโอกาสทำงานในตะวันออกกลาง
วันที่ 28 พ.ค. 65 เวลา 13.30 น.นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)เป็นประธานในพิธีปิดการอบรมเชิงปฏิบัติการหลักสูตรบัตเลอร์ (Butler) เพื่อการประกอบอาชีพ สำหรับการให้บริการในตะวันออกกลาง พร้อมทั้งมอบประกาศนียบัตรและถุงมือประจำตัวบัตเลอร์ และกล่าวให้โอวาทแก่ผู้สำเร็จการอบรม จำนวน 17 คน จาก 14 จังหวัดภาคใต้ โดยมีนางจินตนา จันทร์บำรุง อธิบดีกรมกิจการสตรีและสถาบันครอบครัว กล่าวรายงาน ณ ห้องกุมาริกา ชั้น 2 โรงแรมสวนดุสิตเพลส มหาวิทยาลัยสวนดุสิต
นางพัชรีกล่าวว่า กระทรวงการพัฒนาสังคมและความมั่นคงของมนุษย์ (พม.) ได้ขับเคลื่อนงานพัฒนาสังคม โดยสร้างความเป็นธรรม ส่งเสริมและพัฒนาความมั่นคงในชีวิต เพื่อให้ประชาชนอยู่ดีมีสุขในสังคมที่มีคุณภาพ ตามนโยบายของรัฐบาลที่มุ่งลดความเหลื่อมล้ำทางสังคม โดยไม่ทิ้งใครไว้ข้างหลัง ตลอดจนการบูรณาการการทำงานร่วมกับภาคีเครือข่ายทุกภาคส่วน ทั้งภาครัฐ ภาคเอกชน และภาคประชาสังคมอีกทั้งจากนโยบายของนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) ที่มุ่งเน้นการพัฒนาทุนมนุษย์ โดยเฉพาะมิติด้านอาชีพที่ต้องการส่งเสริมและสนับสนุนให้กลุ่มเป้าหมาย อาทิ เด็ก เยาวชน สตรี ผู้สูงอายุ คนพิการ และผู้ด้อยโอกาส ได้มีอาชีพและรายได้อย่างมั่นคงหลังสถานการณ์โควิด - 19 ที่ส่งผลกระทบโดยตรงต่อกลุ่มเป้าหมายอย่างต่อเนื่อง ประกอบกับโอกาสในการยกระดับอาชีพที่มีมูลค่าทางเศรษฐกิจสูงจากการฟื้นความสัมพันธ์ระหว่างรัฐบาลไทย - ซาอุดิอาระเบีย
นางพัชรีกล่าวต่อไปว่า ทั้งนี้ กระทรวง พม. โดยกรมกิจการสตรีและสถาบันครอบครัว (สค.) จึงได้จัดการอบรมเชิงปฏิบัติการหลักสูตรบัตเลอร์ (Butler) เพื่อการประกอบอาชีพ สำหรับการให้บริการในตะวันออกกลางให้กับกลุ่มเป้าหมายในพื้นที่จังหวัดชายแดนภาคใต้ที่มีทักษะภาษาอาหรับ ตลอดจนการเข้าใจวัฒนธรรมของตะวันออกกลาง ซึ่งจัดอบรมระหว่างวันที่ 22 - 28พฤษภาคม 2565 โดยฝึกทักษะทั้งภาคปฏิบัติและภาคทฤษฎีอย่างเข้มข้น เพื่อเป็นพื้นฐานไปสู่เส้นทางอาชีพบัตเลอร์ ตั้งแต่การปรับ Mindset ความต้องการและความคาดหวังเพื่อการสร้างการบริการที่เหนือความคาดหมาย การพัฒนาบุคลิกภาพภายนอกสู่มืออาชีพ มารยาทสังคมและการเข้าสังคมชั้นสูง อาหารและเครื่องดื่มและการบริการอาหารสำหรับชนชั้นสูง และการดูแล Luxury Brand ตลอดจนการดูแลเสื้อผ้า และเครื่องแต่งกาย และเทคโนโลยีที่จำเป็น และที่สำคัญที่สุดคือทักษะภาษาและวัฒนธรรมตะวันออกกลาง ซึ่งการอบรมในครั้งนี้ ได้รับความร่วมมือจากภาคีเครือข่ายที่ดีและมีคุณภาพ ได้แก่ มหาวิทยาลัยสวนดุสิต โดยโรงเรียนการท่องเที่ยวและการบริการ และศูนย์อำนวยการบริหารจังหวัดชายแดนภาคใต้ (ศอ.บต.)
นางพัชรีกล่าวเพิ่มเติมว่า ขอขอบคุณทุกหน่วยงานที่เกี่ยวข้อง ที่ร่วมกันสร้างสิ่งดีๆ ให้แก่กลุ่มเป้าหมายของกระทรวง พม. ในพื้นที่จังหวัดภาคใต้ และขอแสดงความยินดีกับผู้สำเร็จการอบรมทุกท่าน พร้อมทั้งชื่นชมในความมุ่งมั่น ตั้งใจ สำหรับการเก็บเกี่ยวความรู้ เทคนิค ตลอดจนการฝึกปฏิบัติทักษะต่างๆ ตลอดระยะเวลาการอบรมจนได้รับประกาศนียบัตร ซึ่งนับว่าเป็นก้าวแรกที่สำคัญในการเข้าสู่เส้นทางอาชีพบัตเลอร์อย่างมืออาชีพ ขอให้ทุกท่านได้นำองค์ความรู้และทักษะไปเป็นต้นทุนในการเริ่มต้นเส้นทางของอาชีพบัตเลอร์ ในอนาคต ทั้งนี้ ขอฝากสิ่งที่สำคัญที่จะทำให้ประสบความสำเร็จ คือ การรับผิดชอบต่อหน้าที่ ความซื่อสัตย์สุจริต ตลอดจนการพัฒนาทักษะความรู้ด้านต่างๆ ของตนเองอย่างต่อเนื่อง
วันอาทิตย์ที่ 24 ตุลาคม 2564
กระทรวงมหาดไทย ร่วมวางพวงมาลาถวายบังคมพระบรมราชานุสรณ์พระบาทสมเด็จพระจุลจอมเกล้าเจ้าอยู่หัว เนื่องในวันปิยมหาราช 23 ตุลาคม 2564
กระทรวงมหาดไทย ร่วมวางพวงมาลาถวายบังคมพระบรมราชานุสรณ์พระบาทสมเด็จพระจุลจอมเกล้าเจ้าอยู่หัว เนื่องในวันปิยมหาราช 23 ตุลาคม 2564
เมื่อวันที่ 23 ต.ค. 64 เวลา 08.00 น. ณ พระลานพระราชวังดุสิต กรุงเทพมหานคร พลเอก ประยุทธ์ จันทร์โอชา นายกรัฐมนตรี นำ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายนิพนธ์ บุญญามณี รัฐมนตรีช่วยว่าการกระทรวงมหาดไทย พร้อมด้วยคณะรัฐมนตรี วางพวงมาลาถวายบังคม พระบรมราชานุสรณ์พระบาทสมเด็จพระจุลจอมเกล้าเจ้าอยู่หัว เนื่องในวันปิยมหาราช 23 ตุลาคม 2564 ในนามคณะรัฐมนตรี
อนึ่ง เมื่อเวลา 07:00 น. นายสุทธิพงษ์ จุลเจริญ ปลัดกระทรวงมหาดไทย นำคณะรองปลัดกระทรวงมหาดไทย ประกอบด้วย นายชยาวุธ จันทร รองปลัดกระทรวงมหาดไทย หัวหน้ากลุ่มภารกิจด้านกิจการความมั่นคงภายใน นายชัยวัฒน์ ชื่นโกสุม รองปลัดกระทรวงมหาดไทย หัวหน้ากลุ่มภารกิจด้านพัฒนาชุมชนและส่งเสริมการปกครองท้องถิ่น นายอรรษิษฐ์ สัมพันธรัตน์ รองปลัดกระทรวงมหาดไทย ด้านบริหาร และนายนิรัตน์ พงษ์สิทธิ์ถาวร รองปลัดกระทรวงมหาดไทย หัวหน้ากลุ่มภารกิจด้านสาธารณภัยและพัฒนาเมือง วางพวงมาลาถวายบังคม พระบรมราชานุสรณ์พระบาทสมเด็จพระจุลจอมเกล้าเจ้าอยู่หัว เนื่องในวันปิยมหาราช 23 ตุลาคม 2564 ในนามกระทรวงมหาดไทย
โอกาสนี้ ดร. วันดี กุญชรยาคง จุลเจริญ นายกสมาคมแม่บ้านมหาดไทย นำคณะอุปนายกสมาคมแม่บ้านมหาดไทย ประกอบด้วย นางกุลทรัพย์ ชื่นโกสุม นางจิณณารัชช์ สัมพันธรัตน์ และนางกุสุมาล พงษ์สิทธิถาวร ร่วมวางพวงมาลาถวายบังคม พระบรมราชานุสรณ์พระบาทสมเด็จพระจุลจอมเกล้าเจ้าอยู่หัว เนื่องในวันปิยมหาราช 23 ตุลาคม 2564 ในนามสมาคมแม่บ้านมหาดไทย ด้วย
วันปิยมหาราชตรงกับวันที่ 23 ตุลาคมของทุกปี ซึ่งเป็นวันคล้ายวันสวรรคตของพระบาทสมเด็จพระจุลจอมเกล้าเจ้าอยู่หัว รัชกาลที่ 5 พระองค์ทรงมีพระมหากรุณาธิคุณในการปกครองบ้านเมืองและพระราชทานความร่มเย็นเป็นสุขให้แก่พสกนิกรชาวไทย จึงทรงได้รับการถวายพระราชสมัญญานามของพระองค์ว่า “พระปิยมหาราช” ซึ่งหมายถึง พระมหากษัตริย์ที่ทรงเป็นที่รักยิ่งของปวงชน
พระบาทสมเด็จพระจุลจอมเกล้าเจ้าอยู่หัว ทรงมีพระมหากรุณาธิคุณอย่างอเนกอนันต์ โดยเฉพาะอย่างยิ่งการปฏิรูปการเมืองการปกครอง โดยทรงมีพระบรมราชโองการโปรดเกล้าโปรดกระหม่อม สถาปนากระทรวงมหาดไทยขึ้น และได้ทรงมอบหมายให้สมเด็จพระเจ้าบรมวงศ์เธอ กรมพระยาดำรงราชานุภาพ เป็นองค์ปฐมเสนาบดีกระทรวงมหาดไทย โดยทรงจัดรวบรวมหัวเมืองที่สำคัญขึ้นเป็นเขตการปกครองเรียกว่า “มณฑล” และได้ทรงริเริ่มจัดการ “สุขาภิบาล” ในเขตกรุงเทพมหานคร และตำบลท่าฉลอม จังหวัดสมุทรสาคร เพื่อทดลองให้ประชาชนรู้จักการปกครองตนเองในระดับท้องถิ่น และทดลองจัดระเบียบการปกครองระดับตำบล หมู่บ้าน ขึ้นเป็นครั้งแรกที่บ้านเกาะ ณ อำเภอบางปะอิน จังหวัดพระนครศรีอยุธยา นอกจากนี้ ทรงริเริ่มนำระบบการใช้ธนบัตรและเหรียญบาท มาใช้ในประเทศไทย รวมถึงการทรงริเริ่มสร้างรถไฟ สายแรก คือ กรุงเทพมหานคร - อยุธยา การก่อตั้งการประปา การไฟฟ้า ไปรษณีย์โทรเลข โทรศัพท์ การสื่อสาร และยังทรงโปรดเกล้าฯ ให้มีการขุดคลองเพื่อการคมนาคม เช่น คลองประเวศบุรีรมย์คลองแสนแสบคลองเปรมประชากรคลองทวีวัฒนาคลองรังสิตประยูรศักดิ์เป็นต้น ทั้งยังทรงโปรดเกล้าฯ ให้ขุดคลองส่งน้ำประปาจากแหล่งน้ำดิบเชียงรากสู่สามเสน ซึ่งพระราชกรณียกิจนานับประการข้างต้นนี้ ยังคงได้รับการสืบสานต่อยอดเพื่อการพัฒนาประเทศไทยจวบจนถึงปัจจุบัน
วันอาทิตย์ที่ 5 มิถุนายน 2565
รัฐบาลมุ่งขับเคลื่อนเป้าหมายประเทศในการลดก๊าซเรือนกระจก ขอทุกคนร่วมมือประหยัดพลังงาน - เพิ่มประสิทธิภาพการใช้พลังงาน
.....
ในปี พ.ศ. 2573 ประเทศไทยตั้งเป้าหมายการลดก๊าซเรือนกระจกให้ได้ร้อยละ 40 เพื่อเดินหน้าสู่เป้าหมาย Net-Zero Carbon Emission ตามที่ได้ประกาศเจตนารมณ์ไว้ในการประชุม COP26 พร้อมส่งเสริมการใช้พลังงานหมุนเวียนที่เป็นมิตรต่อสิ่งแวดล้อม ผลักดันการใช้รถยนต์พลังงานไฟฟ้า (EV) ควบคู่กับการสร้างสถานีอัดประจุยานยนต์ไฟฟ้าสาธารณะแบบ Fast charge และสถานีสับเปลี่ยนแบตเตอรี่สำหรับรถจักรยานยนต์ไฟฟ้า ฯลฯ
.
พร้อมลดความเหลื่อมล้ำในสังคม ให้ประชาชนเข้าถึงสาธารณูปโภคพื้นฐานได้อย่างเท่าเทียมและทั่วถึง สร้างความมั่นคงระบบไฟฟ้า และบริหารจัดการน้ำในพื้นที่ของประเทศ
.
อ่านเพิ่มเติม คลิกhttps://www.thaigov.go.th/news/contents/details/55138
#ไทยคู่ฟ้า#ร่วมต้านโควิด19
-------------------
วันศุกร์ที่ 26 พฤศจิกายน 2564
โฆษกรัฐบาลแจง รัฐบาลชุดนี้ ทำราคาปาล์มสูงสุดในรอบหลายปี วอนชาวสวนปาล์มเข้าใจการทำงาน ปัญหาทุกอย่างเป็นลูกโซ่ ต้องแก้ไขด้วยความเข้าใจซึ่งกันและกัน “นายกฯ” ห่วงใยประชาชนทุกกลุ่ม
โฆษกรัฐบาลแจง รัฐบาลชุดนี้ ทำราคาปาล์มสูงสุดในรอบหลายปี วอนชาวสวนปาล์มเข้าใจการทำงานของรัฐบาล ปัญหาทุกอย่างเป็นลูกโซ่ ต้องแก้ไขด้วยความเข้าใจซึ่งกันและกัน “นายกฯ” ห่วงใยประชาชนทุกกลุ่ม
(26 พ.ย. 64) นายธนกร วังบุญคงชนะ โฆษกประจำสำนักนายกรัฐมนตรี กล่าวว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบข้อห่วงกังวลจากกลุ่มชาวสวนปาล์มที่หวั่นว่า การปรับสูตร ให้เหลือน้ำมันดีเซลหมุนเร็วเหลือเพียง บี7 และขอความร่วมมือกำหนดค่าการตลาดที่ 1.40/ ลิตร ในเดือนธันวาคม 2564 – เดือนมีนาคม 2565 จากมติคณะกรรมการบริหารนโยบายพลังงาน (กบง.) ล่าสุด ซึ่งต้องขอความเข้าใจจากพี่น้องเกษตรชาวสวนปาล์ม รัฐบาลพยายามแก้ปัญหาราคาพลังงานทั้งระบบ และพยายามอย่างที่สุดจะให้เกิดผลกระทบต่อผู้ที่ได้รับผลกระทบอย่างน้อยที่สุด อย่างไรก็ตาม ทั้งนี้ปัญหาทุกอย่าง เกี่ยวเนื่องเป็นวงจรห่วงโซ่ มีหลายกลุ่มอาชีพที่เกี่ยวข้องต้องอาศัยความเข้าใจซึ่งกันและกันในการแก้ปัญหา รัฐบาลนี้ได้ความสำคัญกับการแก้ปัญหากับเกษตรกรทุกพืช เพราะเป็นประชากรกลุ่มใหญ่ที่สุดขงงประเทศและมีความสำคัญต่อระบบเศรษฐกิจ
โฆษกประจำสำนักนายกรัฐมนตรี กล่าวต่อไปว่า ราคาน้ำมันปาล์มดิบทำราคาสูงขึ้นมากในรัฐบาลชุดนี้ ถึงกิโลกรัมละเกือบ 9 บาท ซึ่งเป็นราคาที่สูงที่สุดในหลายปีที่ผ่านมา จากเดิมที่ชาวสวนปาล์มเคยขายได้ในราคากิโลกรัมละ 2-3 บาท อีกทั้ง ภาคการส่งออกและบริโภคในต่างประเทศที่เริ่มกลับมาฟื้นตัว ราคาน้ำมันปาล์มดิบในตลาดโลกอยู่ในทิศทางขาขึ้นตลอด 2 ปีที่ผ่านมา รัฐบาล โดยคณะรัฐมนตรี ได้มีมติเห็นชอบโครงการเร่งส่งออกปาล์มน้ำมัน 3 แสนตัน ภายในเดือน มีนาคม 2564 ที่ผ่านมา กระทรวงพลังงานในการเร่งหารือหน่วยงานเกี่ยวข้อง เพื่อจัดซื้อน้ำมันปาล์มดิบกว่า 100,000 ตัน เพื่อใช้ในโครงการผลิตไฟฟ้า และยังผลักดันให้เกิดโครงการประกันรายได้เกษตรกรชาวสวนปาล์มน้ำมันเพื่อรักษาเสถียรภาพของราคาเพื่อช่วยเหลือช่วยเหลือเกษตรกรผู้ปลูกปาล์มอีกด้วย
“ราคาน้ำมันโลกมีขึ้น-ลง เป็นไปตามหลักการ demand -supply และสถานการณ์โลกในระยะเวลานั้น มาตรการที่ออกมาจึงเป็นเพียงช่วงเวลาสั้นๆ จึงอยากให้ทุกกลุ่มเข้าใจความพยายามของรัฐบาลในการเร่งแก้ไขปัญหาวิกฤตเฉพาะ ซึ่งจุดมุ่งหมายคือ ผู้ประกอบการ ยังสามารถดำเนินกิจการ ต่อไปได้ ท่านนายกรัฐมนตรีเอง ก็สั่งให้มีการติดตามประเมินผลสัมฤทธ์ของมาตรการนี้ เพื่อจะนำมากำหนดเป็นแนวทางในการดำเนินมาตรการพลังงานในระยะต่อไป ” นายธนกร กล่าว
...................
วันพุธที่ 17 พฤศจิกายน 2564
ท่าอากาศยานดอนเมือง แจ้งปิดช่องทางจราจรลงสะพานลอย 2 ระหว่างวันที่ 20 พฤศจิกายน - 28 ธันวาคม 2564 (ตลอด 24 ชั่วโมง)
...
ท่าอากาศยานดอนเมือง (ทดม.) บริษัท ท่าอากาศยานไทย จำกัด (มหาชน) (ทอท.) กระทรวงคมนาคม ขอแจ้งปิดช่องทางจราจรลงสะพานลอย 2 (เส้นทางที่มาจากสะพานกลับรถ หน้าสถานีรถไฟดอนเมือง ถนนวิภาวดีรังสิตฝั่งขาออก ไปยังอาคารผู้โดยสารขาเข้า ชั้น 1) ในวันที่ 20 พ.ย. 64 - 28 ธ.ค. 64 (ตลอด 24 ชั่วโมง) เนื่องจาก ทดม. อยู่ระหว่างดำเนินการขยายช่องทางการจราจร ซึ่งเป็นส่วนหนึ่งในโครงการก่อสร้างขยายสะพานทางขึ้นอาคารสำนักงาน ทดม. เพื่อประสิทธิภาพการเดินทางช่วยลดความหนาแน่นของการจราจรภายใน ทดม.ได้เตรียมความพร้อมเดินหน้าพัฒนาสนามบินรองรับการเดินทางของผู้โดยสารภายหลังสถานการณ์กลับสู่สภาวะปกติทันที
ทั้งนี้ ผู้โดยสารที่มาจากถนนวิภาวดีรังสิตฝั่งขาออก เพื่อไปยังอาคารผู้โดยสารขาเข้า ชั้น 1 ทดม.สามารถใช้เส้นทาง ดังนี้
วิธีที่ 1 ใช้เส้นทางกลับรถฐานทัพอากาศ เพื่อเข้าช่องทาง ทดม.4
วิธีที่ 2 ใช้สะพานกลับรถ หน้าสถานีรถไฟดอนเมือง ขับตามเส้นทางผู้โดยสารขาออกไปกลับรถที่ใต้อาคารผู้โดยสารภายในประเทศ หรือหน้าทางเข้าคลังสินค้า เพื่อใช้ถนนสาย 3 (ติดริมรั้วกำแพง ทดม.)
ทั้งนี้ ทดม. ดำเนินการติดตั้งป้ายแจ้งเตือนล่วงหน้า ประมาณ 5 กม. ที่สามารถมองเห็นได้ง่ายและชัดเจน อีกทั้ง เพิ่มเจ้าหน้าที่จราจรและเจ้าหน้าที่อำนวยความสะดวกให้แก่ผู้โดยสาร บริเวณหน้าอาคารผู้โดยสาร เพื่อความเป็นระเบียบและแก้ปัญหาการจราจรให้มีความคล่องตัวขึ้น พร้อมติดตั้งไฟฟ้าแสงสว่างเพิ่มขึ้น ทดม. ขออภัยในความไม่สะดวกมา ณ ที่นี้ หากผู้โดยสารหรือผู้ใช้บริการมีข้อคิดเห็นหรือข้อเสนอแนะประการใด ทดม. ยินดีน้อมรับเพื่อนำไปปรับปรุงและพัฒนาการให้บริการให้ดียิ่งขึ้น ทั้งนี้ ผู้โดยสารสามารถสอบถามข้อมูลเพิ่มเติมได้ที่ ศูนย์ประชาสัมพันธ์ ทดม. โทร 0 2535 1192 ตลอด 24 ชั่วโมง
วันศุกร์ที่ 11 กุมภาพันธ์ 2565
กรมเจ้าท่า กระทรวงคมนาคม เร่งดำเนินการกรณีน้ำมันดิบค้างท่อรั่วไหลออกสู่ทะเลจังหวัดระยอง ตามแผนเผชิญเหตุฯ พร้อมแจ้งความดำเนินคดีบริษัทฯ ที่ทำให้น้ำมันรั่วไหล
...
จากที่ได้รับแจ้งจาก บริษัท สตาร์ปิโตรเลียม รีไฟน์นิ่ง จำกัด (มหาชน) SPRC ที่ได้ดำเนินการขยับท่อ เพื่อตรวจสอบท่อบริเวณจุดรั่วทุ่นผูกจอดเรือ SPM (single point mooring) ทำให้เกิดเหตุน้ำมันดิบที่ค้างท่อเดิมไหลออกสู่ทะเลเพิ่มเติม ซึ่งจากการประมาณการ มีปริมาณน้ำมัน 5000 ลิตร บริษัท SPRC ได้ดำเนินการเข้าล้อมบูมและดำเนินการเร่งจัดเก็บคราบน้ำมันดังกล่าวฯ เรียบร้อยแล้ว
นายภูริพัฒน์ ธีระกุลพิศุทธิ์ รองอธิบดีกรมเจ้าท่า ด้านปลอดภัย ได้สั่งการให้สำนักงานเจ้าท่าภูมิภาค สาขาระยอง ออกประกาศกรมเจ้าท่า ให้ระมัดระวังการเดินเรือและระมัดระวังความปลอดภัย หลีกเลี่ยงการเดินเรือผ่านบริเวณดังกล่าว พร้อมกันนี้ สำนักงานเจ้าท่าภูมิภาค สาขาระยอง ได้เข้าแจ้งความร้องทุกข์ต่อพนักงานสอบสวนสถานีตำรวจภูธรมาบตาพุด ในการกระทำดังกล่าวที่ฝ่าฝืนคำสั่งระงับใช้ท่าเรือ และก่อให้เกิดมลพิษทางทะเล พร้อมกันนี้กรมเจ้าท่ามีหนังสือแจ้งให้บริษัทฯ ดำเนินการปฏิบัติตามแผนเผชิญเหตุในระดับ Tier 1 ที่มีระดับปริมาณรั่วไหลไม่เกิน 20 ตัน ส่วนใหญ่เกิดขึ้นระหว่างขนถ่ายน้ำมัน ผู้ที่ทำให้เกิดน้ำมันรั่วไหลต้องเป็นผู้รับผิดชอบในการขจัดคราบน้ำมัน หรือขอรับความช่วยเหลือจากหน่วยงานที่เกี่ยวข้อง โดยบริษัทฯ ได้ทำการแจ้งให้กรมเจ้าท่าทราบแล้ว พร้อมแจ้งผู้ว่าราชการจังหวัดระยองรับทราบเหตุการณ์ดังกล่าว เพื่อเตรียมการรองรับเหตุที่เกิดขึ้นกรณีหากคราบน้ำมันขยายวงกว้าง
สำหรับการดำเนินการตามแผนขจัดคราบน้ำมัน กรมเจ้าท่า ได้ให้บริษัทเข้าระงับเหตุดังกล่าว อาทิ การล้อมบูม จัดเรือสนับสนุน และรายงานผลการทำงานให้กรมเจ้าท่าทราบทันที ในส่วนของกรมเจ้าท่า ได้ทำการจัดเรือตรวจการณ์เข้าสนับสนุน พร้อมตรวจสอบพื้นที่เกิดเหตุ ปัจจุบันบริษัทฯสามารถระงับเหตุการณ์ได้แล้ว และจะดำเนินการฟื้นฟูตามมาตรการ พร้อมประเมินค่าความเสียหายต่อสภาพแวดล้อมอันเนื่องมาจากน้ำมันต่อไป
วันอาทิตย์ที่ 22 สิงหาคม 2564
ขยายโครงการคลินิกแก้หนี้ บรรเทาภาระประชาชน
วันเสาร์ที่ 10 กรกฎาคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเดินหน้าโครงการคลินิกแก้หนี้ เพื่อช่วยบรรเทาภาระหนี้สินแก่ประชาชนที่ได้รับผลกระทบจากการระบาดของโรคโควิด-19 โดยขยายระยะเวลามาตรการ “จ่ายค่างวดเท่าที่ไหว” ไปจนถึงเดือน ธ.ค. นี้ พร้อมทั้งปรับดอกเบี้ยเป็นอัตราเดียวร้อยละ 5 ต่อปี และให้ส่วนลดดอกเบี้ยร้อยละ 1-2 สำหรับเงินต้นเดือน ม.ค.2565 สำหรับคุณสมบัติผู้เข้าร่วมโครงการจะต้องเป็นบุคคลธรรมดาที่มีอายุไม่เกิน 70 ปี มียอดหนี้รวมไม่เกิน 2 ล้านบาท เป็นหนี้เสียบัตรเครดิต บัตรกดเงินสด และสินเชื่อส่วนบุคคลที่ไม่มีหลักประกัน ก่อนวันที่ 1 ก.พ.2564 ผู้สนใจศึกษารายละเอียดและสมัครผ่านทางช่องทางออนไลน์ได้ที่เว็บไซต์ www.คลินิกแก้หนี้.com หรือ ติดต่อสายด่วนชนะหนี้ 1443
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 24 มิถุนายน 2564
สถาบันการบินพลเรือน พร้อมเปิดภาคเรียนที่ 1 ปีการศึกษา 2564 ในวันที่ 28 มิถุนายน 2564
...
สถาบันการบินพลเรือน (สบพ.) กระทรวงคมนาคม เตรียมความพร้อมก่อนเปิดภาคเรียนที่ 1 ปีการศึกษา 2564 ในวันที่ 28 มิถุนายน 2564 โดย บุคลการของ สบพ. ใด้แก่ พนักงาน อาจารย์ นักศึกษา ศิษย์การบิน และผู้ประกอบการ รวมทั้ง นักศึกษาและศิษย์การบินได้ทยอยรับวัคซีน จนครบ 2 เข็ม ก่อนเปิดภาคเรียน และเข้มงวดปฏิบัติตามมาตรการสาธารณสุข เพื่อป้องกันการแพร่ระบาดของโรคติดเชื้อไวรัสโคโรนา 2019 (COVID-19) อย่างเคร่งครัด
นางสาวภัคณัฏฐ์ มากช่วย รองผู้ว่าการฝ่ายบริหาร รักษาการแทนผู้ว่าการ สบพ. กล่าวว่า ภาพรวมการฉีดวัคซีนของ สบพ. เป็นไปด้วยความเรียบร้อย นักศึกษาและศิษย์การบินได้ทยอยรับวัคซีน จนครบ 2 เข็ม ก่อนเปิดภาคเรียน ในวันที่ 28 มิถุนายน 2564 สร้างความเชื่อมั่นแก่ผู้ปกครองและเตรียมความพร้อมสำหรับการเป็นสถาบันการศึกษาที่มีความปลอดภัยและมีมาตรการป้องกันการแพร่ระบาดของเชื้อไวรัสโควิด-19 ทั้งนี้ สบพ. ได้ออกมาตรการการป้องกันการแพร่ระบาดของโรคติดเชื้อไวรัสโคโรนา 2019 (COVID-19) และติดตามสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) แพร่ระบาดอย่างใกล้ชิด
สบพ. ตระหนักถึงความปลอดภัยและความรับผิดชอบต่อส่วนรวมในการป้องกันการแพร่ระบาดของโรคติดเชื้อไวรัสโคโรนา 2019 (COVID-19) และขอขอบคุณบุคลากรทางการแพทย์ เจ้าหน้าที่ทุกคนที่ร่วมกันเสียสละปฏิบัติงานในสถานการณ์โควิด-19 และขอเป็นกำลังใจให้ก้าวผ่านสถานการณ์โควิด-19 นี้ไปด้วยดี
วันจันทร์ที่ 4 กรกฎาคม 2565
นายกฯ ยินดีกับทีมวอลเลย์บอลหญิงไทยสร้างประวัติศาสตร์ผ่านเข้ารอบ 8 ทีมสุดท้ายเป็นครั้งแรกในการแข่งขันวอลเลย์บอล Nations League
นายกฯ ยินดีกับทีมวอลเลย์บอลหญิงไทยสร้างประวัติศาสตร์ผ่านเข้ารอบ 8 ทีมสุดท้ายเป็นครั้งแรกในการแข่งขันวอลเลย์บอล Nations League
วันนี้ (4 กรกฎาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีที่นักกีฬาวอลเลย์บอลหญิงทีมชาติไทยสามารถผ่านเข้ารอบ 8 ทีมสุดท้ายในการแข่งขันวอลเลย์บอลหญิงเนชั่นส์ลีก 2022 หรือ VNL 2022 (FIVB Volleyball Women's Nations League 2022) ได้เป็นครั้งแรกในรายการแข่งขันเนชั่นส์ลีก หลังทำผลงานได้อย่างดีเยี่ยมตลอดทั้งการแข่งขัน สร้างความสุขให้พี่น้องชาวไทย
โฆษกประจำสำนักนายกรัฐมนตรีกล่าวว่า วอลเลย์บอลหญิงทีมชาติไทยซึ่งลงแข่งขันรายการ VNL 2022 ในสนามที่ 3 ณ กรุงโซเฟีย ประเทศบัลแกเรีย ทำการแข่งขัน 4 นัดที่เหลือ พบกับทีมเกาหลีใต้ โดมินิกัน บราซิล และอิตาลี โดยสาวไทยสามารถชนะเกาหลีใต้ 3-0 เซต แต่แพ้โดมินิกัน 1-3 เซต บราซิล 1-3 เซต และแพ้อิตาลี 0-3 ทำให้ทีมไทยแข่งขันไปแล้ว 12 นัด ชนะ 5 นัด แพ้ 7 นัด อย่างไรก็ตาม ผลงานสุดน่าประทับใจของวอลเลย์บอลหญิงทีมชาติไทยตลอดการแข่งขันรายการ VNL 2022 ตั้งแต่สัปดาห์แรก ยังคงสามารถทำให้คะแนนสะสมของไทยอยู่ใน 8 ลำดับแรกของตาราง สามารถผ่านเข้าไปแข่งขันรอบก่อนรองชนะเลิศ (quarter-final) ซึ่งนับเป็นการสร้างประวัติศาสตร์ของทีมชาติไทยที่สามารถเข้าสู่รอบ 8 ทีมสุดท้ายได้เป็นครั้งแรกในรายการแข่งขันเนชั่นส์ลีก นอกจากนี้ ลำดับโลกของทีมไทยล่าสุดขณะนี้ ยังขยับมาอยู่ที่ลำดับที่ 14 ของโลก จากก่อนหน้านี้ที่อยู่ลำดับที่ 19 ก่อนเข้าร่วมการแข่งขัน ทั้งนี้ ทีมสาวไทยจะเข้าไปแข่งรอบตัดเชือกกับทูร์เคีย(Türkiye) ทีมลำดับที่ 5 ของโลก ซึ่งเป็นเจ้าภาพการแข่งขันในสนามสุดท้าย ณ กรุงอังการา ในวันที่ 14 กรกฎาคม 2565 นี้
“นายกรัฐมนตรียินดีอย่างยิ่งที่วอลเลย์บอลหญิงทีมชาติไทยทำผลงานได้ยอดเยี่ยม สร้างรอยยิ้มให้พี่น้องชาวไทยได้อย่างสม่ำเสมอ โดยตลอดการแข่งขันที่ผ่านมา สาวไทยได้ทำให้นานาชาติและแฟน ๆ กีฬาวอลเลย์บอลทั่วโลกได้เห็นถึงความสามารถ ศักยภาพ และทักษะการเล่นวอลเลย์บอลที่ยอดเยี่ยมและน่าประทับใจ ส่งผลให้ทีมสาวไทยได้ผ่านเข้ารอบได้ในที่สุด ทั้งนี้ นายกรัฐมนตรีขอส่งแรงเชียร์และเป็นกำลังใจให้วอลเลย์บอลหญิงทีมชาติไทยในการแข่งขันรอบต่อไป” นายธนกรฯ กล่าว
วันศุกร์ที่ 25 มิถุนายน 2564
30 มิถุนายน 2564 สิ้นสุดการขยายเวลายื่นแบบ ภ.ง.ด. 50 ภ.ง.ด. 55 ผ่านระบบออนไลน์ สำหรับรอบระยะเวลาบัญชีปี 2563
กรมสรรพากรขอเชิญชวนให้บริษัท ห้างหุ้นส่วนนิติบุคคล ยื่นแบบ ภ.ง.ด.50 ภ.ง.ด.55 และ Disclosure Form ของรอบระยะเวลาบัญชีปี 2563 ผ่านทางอินเทอร์เน็ตภายในวันที่ 30 มิถุนายน 2564 เพื่อลดภาระค่าปรับและเงินเพิ่ม
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า “กรมสรรพากรได้ขยายเวลาการยื่นแบบแสดงรายการ และชำระภาษีเงินได้นิติบุคคล สำหรับแบบ ภ.ง.ด. 50 และ ภ.ง.ด. 55 รวมทั้งแบบรายงานประจำปี สำหรับบริษัท หรือห้างหุ้นส่วนนิติบุคคลที่มีความสัมพันธ์กัน ตามมาตรา 71 ทวิ แห่งประมวลรัษฎากร (Disclosure Form) ของรอบระยะเวลาบัญชีปี 2563 ซึ่งจะสิ้นสุดการขยายเวลาในวันที่ 30 มิถุนายน 2564 ผ่านระบบออนไลน์ โดยยื่นแบบแสดงรายการฯ และแบบรายงานประจำปีผ่านทางอินเทอร์เน็ตได้ที่ www.rd.go.th จึงขอเชิญชวนให้บริษัท หรือห้างหุ้นส่วนนิติบุคคล ยื่นแบบฯ ผ่านทางอินเทอร์เน็ตภายในวันที่ 30 มิถุนายน 2564 เพื่อลดภาระค่าปรับและเงินเพิ่ม ซึ่งกรมสรรพากร มีระบบการยื่นแบบและชำระภาษีผ่านอินเทอร์เน็ต รองรับการยื่นแบบนิติบุคคล และแบบรายงานประจำปี ที่มีประสิทธิภาพ ช่วยให้การทำธุรกรรมง่าย สะดวก ปลอดภัย รวดเร็ว ช่วยลดความเสี่ยงของการติดเชื้อ และแพร่กระจายของโรคติดเชื้อไวรัสโคโรนา 2019 (COVID-19)”
สอบถามรายละเอียดเพิ่มเติมได้กับ Tax Ambassador ที่พร้อมให้คำแนะนำ ด้วยความเต็มใจ ณ สำนักงานสรรพากรทุกแห่งทั่วประเทศ หรือที่ศูนย์สารนิเทศสรรพากร (RD Intelligence Center) โทร. 1161”
กรมสรรพากร สำนักงานเลขานุการกรม
โทร. 0 2272 9529-30 โทรสาร 0 2617 3324
หรือศูนย์สารนิเทศสรรพากร 1161 (RD Intelligence Center)
วันพุธที่ 29 ธันวาคม 2564
ปลัด สธ. แจงหลังปีใหม่อาจติดโควิดถึง 3 หมื่นคน เป็นกรณีไม่ร่วมกันป้องกันควบคุมโรค
ปลัดกระทรวงสาธารณสุข แจงฉากทัศน์ที่คาดการณ์จะพบผู้ติดเชื้อสูงสุดถึงวันละ 30,000 ราย หากพบการระบาดของสายพันธุ์โอไมครอนในช่วงปีใหม่จำนวนมาก เป็นการคาดการณ์กรณีที่ไม่ร่วมกันปฏิบัติตามมาตรการป้องกันควบคุมโรค
ปลัดกระทรวงสาธารณสุข แจงฉากทัศน์ที่คาดการณ์จะพบผู้ติดเชื้อสูงสุดถึงวันละ 30,000 ราย หากพบการระบาดของสายพันธุ์โอไมครอนในช่วงปีใหม่จำนวนมาก เป็นการคาดการณ์กรณีที่ไม่ร่วมกันปฏิบัติตามมาตรการป้องกันควบคุมโรค แต่ที่ผ่านมาประชาชนร่วมมือดีมาก ทำให้สถานการณ์ติดเชื้อจริงดีกว่าที่คาดการณ์ไว้ ขอให้ทุกคนร่วมกันป้องกันตนเองสูงสุดตลอดเวลา ควบคู่COVID Free Setting ช่วยลดความเสี่ยงแพร่กระจายเชื้อ และรับวัคซีนตามที่กำหนด
วันนี้ (29 ธันวาคม 2564) นพ.เกียรติภูมิ วงศ์รจิต ปลัดกระทรวงสาธารณสุข กล่าวถึงการทำแบบจำลองหรือฉากทัศน์การระบาดของโรคโควิด 19 ในช่วงหลังปีใหม่ ว่า จากการแพร่ระบาดของโรคโควิด 19 สายพันธุ์โอมิครอนที่เพิ่มมากขึ้น กระทรวงสาธารณสุขจึงจัดทำฉากทัศน์การระบาดของโรคโควิด 19 ขึ้นมา 3 รูปแบบซึ่งกรณีที่ระบุว่า อาจมีการติดเชื้อถึง 3 หมื่นคน และเสียชีวิต 170-180 คนต่อวันนั้น เป็นการคาดการณ์ในสถานการณ์ที่แย่ที่สุด คือ มีการปฏิบัติตามมาตรการควบคุมป้องกันโรคได้น้อยหรือไม่ปฏิบัติเลย แต่หากปฏิบัติตามมาตรการทั้งการป้องกันตนเองสูงสุดตลอดเวลา (Universal Prevention) และมาตรการ VUCA ร่วมกับสามารถเร่งฉีดวัคซีนโควิด 19 ได้มากกว่าปกติ ซึ่งขณะนี้กระทรวงสาธารณสุขกำลังเร่งฉีดกระตุ้นเข็มที่ 3 ก็จะสามารถควบคุมการระบาดภายในประเทศได้ดี ผู้ติดเชื้ออยู่ในระดับที่สามารถดูแลได้ เป็นไปตามสถานการณ์ที่ดีที่สุดที่คาดการณ์ไว้
“การทำฉากทัศน์เป็นการจำลองสถานการณ์ของการระบาดเพื่อได้เตรียมมาตรการรับมือ ซึ่งในการระบาดของเชื้อสายพันธุ์เดลตาในช่วงที่มีการผ่อนคลายมาตรการ รวมถึงการเปิดประเทศ ก็มีการทำฉากทัศน์ พร้อมออกมาตรการต่างๆ เพื่อควบคุมป้องกันโรค และพบว่าประชาชนร่วมมือกันปฏิบัติตามมาตรการควบคุมป้องกันโรคอย่างดี ทำให้สถานการณ์ผู้ติดเชื้อและเสียชีวิตจริงต่ำกว่าสถานการณ์ที่ดีที่สุดที่คาดการณ์ไว้” นพ.เกียรติภูมิกล่าว
ดังนั้น เพื่อไม่ให้มีผู้ติดเชื้อจำนวนมากตามฉากทัศน์ที่แย่ที่สุด ในช่วงปีใหม่นี้ขอให้ประชาชนเข้มมาตรการป้องกันตนเองสูงสุด ทั้งสวมหน้ากากอนามัย ล้างมือ เว้นระยะห่าง หากจำเป็นต้องไปร่วมงานที่มีคนจำนวนมาก หรือจัดงานเลี้ยงสังสรรค์ ให้เลี่ยงสถานที่ที่เป็นห้องปรับอากาศระบบปิด การหมุนเวียนอากาศไม่ดี เพื่อลดความเสี่ยงในการแพร่โรค รวมถึงไปรับวัคซีนโควิด 19 เข็มกระตุ้น เพื่อเพิ่มภูมิต้านโรค โดยเฉพาะผู้ที่เป็นกลุ่มเสี่ยง
*********************************** 29 ธันวาคม 2564
วันเสาร์ที่ 11 ธันวาคม 2564
โฆษกรัฐบาลเผย “นายกฯ” ยินดีไทยเป็นจุดหมายปลายทางยอดนิยมของกลุ่ม “Digital Nomad” พร้อมพัฒนาระบบในประเทศเดินหน้าดึงดูดนักท่องเที่ยวทุกกลุ่ม
โฆษกรัฐบาลเผย “นายกฯ” ยินดีไทยเป็นจุดหมายปลายทางยอดนิยมของกลุ่ม “Digital Nomad” พร้อมพัฒนาระบบในประเทศเดินหน้าดึงดูดนักท่องเที่ยวทุกกลุ่ม
นายธนกร วังบุญคงชนะ โฆษกประจำสำนักนายกรัฐมนตรี เผยว่า จากผลการจัดอันดับของ Holidu ซึ่งเป็นเว็บไซต์สำหรับการค้นหาสถานที่พักผ่อนของเยอรมนี ได้ยกให้ 3 เมืองของไทย ได้แก่ “กรุงเทพ” “ภูเก็ต” และ “เชียงใหม่” เป็นเมืองที่เหมาะกับการทำงานและพักผ่อนที่สุดในโลก (The Best Cities for a Workation 2021) โดยหากเจาะลึกลงไปในกลุ่มชาวต่างชาติที่เดินด้วยจุดประสงค์ดังกล่าว หนึ่งในนั้นคือ กลุ่ม “Digital Nomad” ซึ่งเป็นผู้ที่ทำงานทางไกลผ่านระบบออนไลน์จากต่างประเทศหรือประเทศปลายทาง ควบคู่ไปกับการท่องเที่ยว รวมถึง มักจะพำนักแบบระยะยาว และมีสถานที่ทำงานเป็นร้านกาแฟ ห้องสมุดสาธารณะ และ Co-working Space
โดยจากผลการสำรวจของ Adventure Travel Trade Association ปี 2021 พบว่า ไทยเป็นหนึ่งในจุดหมายปลายทางยอดนิยมของกลุ่ม Digital Nomad ในลักษณะของการพำนักแบบ Long Stays (มากกว่า 3 เดือนขึ้นไป) และ Medium Stays (ระหว่าง 1-3 เดือน) โดยมีปัจจัยประกอบการพิจารณา ได้แก่ 1. อินเทอร์เน็ตที่เสถียร 2. อากาศที่ดี 3. ค่าครองชีพที่ต่ำ 4. มาตรการรับตรวจลงตรา(visa)ที่ไม่ยุ่งยาก และ 5. แหล่งท่องเที่ยวที่น่าสนใจ จึงนับเป็นโอกาสสำคัญของไทยเพื่อรองรับการทำงานในสถานการณ์โควิด-19 ที่พนักงานไม่จำเป็นต้องอยู่ในสำนักงาน Remote Work หรือทำงานจากที่ไหนก็ได้ (Work From Anywhere) ประกอบกับไทยมีเมืองที่เหมาะสมกับการทำงานและพักผ่อน (Workation) ซึ่งสอดคล้องกับ 3 เมืองหลัก ๆ ของไทย (กรุงเทพ ภูเก็ต และเชียงใหม่) นอกจากนี้ จากการผลการสำรวจของ MBO Partners ยังพบว่า จำนวนของกลุ่ม Digital Nomad ในสหรัฐฯ มีแนวโน้มเพิ่มขึ้นในทุก ๆ ปี โดยในปี 2020 มี Digital Nomad ชาวอเมริกันเพิ่มขึ้นเป็น 10.9 ล้านคน จาก 7.3 ล้านคน ในปี 2019
โฆษกประจำสำนักนายกรัฐมนตรี กล่าวว่า รัฐบาลได้เดินหน้าเพิ่มศักยภาพในการแข่งขันของไทยในด้านนี้ เพื่อรองรับกลุ่ม Digital Nomad โดยเมื่อวันที่ 1 ตุลาคม 2564 รัฐบาลได้อนุญาตการตรวจลงตราให้กับชาวต่างชาติที่ประสงค์จะเดินทางมาพำนักแบบระยะยาว (Long Stay) ในรูปแบบ “นักท่องเที่ยวประเภทพิเศษ Special Tourist Visa (STV)” ให้สามารถอยู่ในไทยได้ครั้งละ 90 วัน และอยู่ต่อได้อีกสองครั้งหรืออยู่สูงสุดได้ไม่เกิน 270 วัน เพื่อการฟื้นฟูเศรษฐกิจและการท่องเที่ยวในประเทศ
“นายกรัฐมนตรีขอบคุณการทำงานอย่างแข็งขันของทุกภาคส่วน ที่ทำให้ไทยยังคงเป็นจุดหมายปลายยอดนิยมด้านการท่องเที่ยวและการทำงานอย่างต่อเนื่อง ทำให้เกิดการกระจายรายได้ในวงกว้างทั้งในภาคท่องเที่ยวและธุรกิจที่เกี่ยวข้อง ตลอดจน กระจายไปสู่ชุมชนต่าง ๆ ทั้งนี้ ขอให้เชื่อมั่นการดำเนินนโยบายของรัฐบาลที่มีการศึกษาแนวทางปัจจุบันในโลกอยู่เสมอ และพร้อมปรับการดำเนินนโยบายอย่างต่อเนื่อง รวมทั้ง น้อมรับฟังทุกคำแนะนำที่มีประโยชน์ เพื่อเป็นโอกาสในการพัฒนาประเทศให้ก้าวทันทุกสถานการณ์ เพื่อประโยชน์สูงสุดของพี่น้องประชาชน” โฆษกฯ กล่าว
วันพุธที่ 30 มิถุนายน 2564
ประกาศ ขสมก. ประจำวันที่ 30 มิถุนายน 2564 พนักงานติดเชื้อไวรัส COVID-19 จำนวน 3 ราย
ประกาศ ขสมก. ประจำวันที่ 30 มิถุนายน 2564 พนักงานติดเชื้อไวรัส COVID-19 จำนวน 3 ราย
1) พนักงานเก็บค่าโดยสารรถธรรมดา สาย 11 เขตการเดินรถที่ 2
2) พนักงานขับรถโดยสารปรับอากาศ สาย 137 เขตการเดินรถที่ 4
3) พนักงานขับรถโดยสารปรับอากาศ สาย 555 เขตการเดินรถที่ 1
วันศุกร์ที่ 7 มกราคม 2565
รัฐมนตรีว่าการกระทรวงยุติธรรม เผยเตรียมจัดมหกรรมไกล่เกลี่ยหนี้ 25-26 กุมภาพันธ์นี้ ที่ไบเทคบางนา
รัฐมนตรีว่าการกระทรวงยุติธรรม เผยเตรียมจัดมหกรรมไกล่เกลี่ยหนี้ 25-26 กุมภาพันธ์นี้ ที่ไบเทคบางนา ลูกหนี้ 80,000 รายร่วมงาน พร้อม กยศ. ธนาคาร สถาบันการเงิน หลังนายกฯให้นโยบายช่วยแก้หนี้ประชาชน เล็งจัดให้ครบทุกภาคทั่วประเทศ
นายสมศักดิ์ เทพสุทิน รัฐมนตรีว่าการกระทรวงยุติธรรม กล่าวถึงการช่วยแก้ปัญหาหนี้สินให้กับประชาชนว่า กระทรวงยุติธรรม โดยกรมคุ้มครองสิทธิและเสรีภาพและกรมบังคับคดี จะจัดงาน มหกรรมไกล่เกลี่ยลูกหนี้ ในวันที่ 25-26 ก.พ. 2565 ที่ไบเทค บางนา โดยจะมีการแก้ปัญหาหนี้กองทุนเงินให้กู้ยืมเพื่อการศึกษา (กยศ.) การแก้ปัญหาหนี้สินบัตรเครดิตและสินเชื่อส่วนบุคคล การแก้ปัญหาหนี้สินเช่าซื้อรถยนต์ และการปรับปรุงบริหารอำนวยความสะดวกการไกล่เกลี่ย จัดตั้งศูนย์ไกล่เกลี่ย 722 ศูนย์ทั่วประเทศ โดยเบื้องต้นได้แจ้งลูกหนี้ให้เข้าร่วมงานประมาณ 80,000 รายในเขต กทม.และปริมณฑล ซึ่งมีสถาบันการเงิน ธนาคารต่างๆและกยศ. เข้าร่วมงานในครั้งนี้
นายสมศักดิ์ กล่าวอีกว่า พล.อ.ประยุทธ์ จันทร์โอชา นายกรัฐมนตรี ได้ให้ความสำคัญกับการแก้หนี้สินให้ประชาชน และไม่ทิ้งใครไว้ข้างหลัง ซึ่งรัฐบาลได้กำหนดนโยบายหนี้ 8 กลุ่มในการดำเนินการช่วยเหลือของรัฐบาลปี 2565 ซึ่งในกระทรวงของเรามีส่วนเกี่ยวข้อง 4 กลุ่มที่เราได้ดำเนินการ ซึ่งในตอนแรกจะจัดในช่วงหลังปีใหม่ แต่เนื่องจากสถานการณ์โควิด-19 เราจึงต้องมีการเลื่อนออกไป ขอให้พี่น้องประชาชนอดใจรออีกนิด รัฐบาลและกระทรวงยุติธรรมกำลังจะจัดการช่วยเหลือแก้ปัญหาหนี้สินให้กับทุกคน โดยงานนี้เราเริ่มในเขตกรุงเทพและปริมณฑณก่อน และจะจัดกระจายไปยังทุกภาคทั่วประเทศภายในปีนี้
วันอังคารที่ 16 สิงหาคม 2565
ขยายระบบดูแลผู้ป่วยโควิด-19 Telemedicine และ เจอ-แจก-จบ
วันพุธที่ 10 สิงหาคม 2565
ขยายระบบดูแลผู้ป่วยโควิด-19 Telemedicine และ เจอ-แจก-จบ
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลขยายการดูแลผู้ป่วยโควิด-19 ผ่านระบบ Telemedicine ให้ครอบคลุมทั้งสิทธิบัตรทองและสิทธิข้าราชการ โดยผู้ป่วยเลือกลงทะเบียนเพียง 1 แอปพลิเคชัน ได้แก่ แอปพลิเคชัน “Clicknic” สำหรับผู้ป่วยทุกกลุ่มทั่วประเทศ แอปพลิเคชัน “MorDee” สำหรับผู้ป่วยสีเขียวในพื้นที่ กทม.และปริมณฑล และแอปพลิเคชัน “Good Doctor” สำหรับผู้ป่วยสีเขียวในพื้นที่ กทม. นนทบุรี ปทุมธานี และสมุทรปราการ จากนั้นรอเจ้าหน้าที่ติดต่อกลับเพื่อพบแพทย์ผ่านระบบออนไลน์และจัดส่งยาฟรีถึงบ้าน นอกจากนี้ ยังขยายการดูแลของโครงการเจอ-แจก-จบ ให้ผู้ป่วยโควิด-19 สิทธิบัตรทอง สิทธิข้าราชการ และสิทธิประกันสังคม สามารถเลือกรับยาจากร้านขายยาที่เข้าร่วมโครงการกับ สปสช. ได้ทั่วประเทศ
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันจันทร์ที่ 18 กรกฎาคม 2565
สธ. หารือ กทม. ร่วมวางแผนเตรียมความพร้อมบริหารจัดการสถานการณ์โควิด 19
กระทรวงสาธารณสุข ประชุมคณะกรรมการอำนวยการศูนย์ปฏิบัติการฉุกเฉินด้านการแพทย์และสาธารณสุข กรณีโรคติดเชื้อโควิด 19 ร่วมหารือผู้บริหารกรุงเทพมหานครในการประเมินสถานการณ์และแนวโน้มการแพร่ระบาด พร้อมบริหารจัดการสถานการณ์ ด้านมาตรการทางการแพทย์และสาธารณสุข
กระทรวงสาธารณสุข ประชุมคณะกรรมการอำนวยการศูนย์ปฏิบัติการฉุกเฉินด้านการแพทย์และสาธารณสุข กรณีโรคติดเชื้อโควิด 19 ร่วมหารือผู้บริหารกรุงเทพมหานครในการประเมินสถานการณ์และแนวโน้มการแพร่ระบาด พร้อมบริหารจัดการสถานการณ์ ด้านมาตรการทางการแพทย์และสาธารณสุข มาตรการทางสังคม ยา และวัคซีนรวมถึงความร่วมมือ เพื่อประโยชน์ของประชาชน
วันนี้ (18 กรกฎาคม 2565) ที่ กระทรวงสาธารณสุข จ.นนทบุรี นพ.เกียรติภูมิ วงศ์รจิต ปลัดกระทรวงสาธารณสุข พร้อมด้วย นพ.โอภาส การย์กวินพงศ์ อธิบดีกรมควบคุมโรค พญ.วันทนีย์ วัฒนะ รองปลัดกรุงเทพมหานคร UHOSNET และหน่วยงานที่เกี่ยวข้อง ร่วมประชุมคณะกรรมการอำนวยการศูนย์ปฏิบัติการฉุกเฉินด้านการแพทย์และสาธารณสุข กรณีโรคติดเชื้อโควิด 19 (ศปค.สธ.) ครั้งที่ 5/2565 โดยมี ผศ.ทวิดา กมลเวชช รองผู้ว่าราชการกรุงเทพมหานคร เข้าร่วมประชุมในระบบออนไลน์
นพ.เกียรติภูมิ กล่าวว่า เนื่องจากพบแนวโน้มการติดเชื้อเพิ่มขึ้นจากสายพันธุ์ BA.4 , BA.5 กระทรวงสาธารณสุขในฐานะ ศปค.สธ. ดูแลระบบสาธารณสุขทั้งประเทศ จึงได้เชิญกรุงเทพมหานคร และหน่วยงานที่เกี่ยวข้องเข้าร่วมประชุม เพื่อหารือเกี่ยวกับสถานการณ์และแนวโน้มการแพร่ระบาดของโรคโควิด 19 และวางแผนเตรียมความพร้อมรองรับสถานการณ์ ทั้งมาตรการทางการแพทย์และสาธารณสุข อาทิ เตียง การเข้าถึงยา การรักษา มาตรการทางสังคมและวัคซีน รวมถึงการร่วมมือสนับสนุน บริหารจัดการสถานการณ์เพื่อประโยชน์ของประชาชน โดยขณะนี้การติดเชื้อกว่าครึ่งเกิดในพื้นที่ กทม. มีสถานพยาบาลที่เป็นกำลังหลักคือ สังกัด กทม. โรงเรียนแพทย์ ทำงานร่วมกับเอกชน ซึ่งพบว่าขณะนี้สถานการณ์เตียงของ กทม. ยังสามารถบริหารจัดการและขยายเพิ่มได้ ทั้งนี้ กระทรวงสาธารณสุขพร้อมที่จะให้การสนับสนุนอย่างเต็มที่ ทั้งการทำแผนบริหารจัดการ บูรณาการการดูแลโดยใช้คณะกรรมการ กทม. ที่มีผู้ว่าฯ เป็นประธาน และสนับสนุนการสำรองยาอย่างต่อเนื่อง เพื่อให้ทุกโรงพยาบาลมียาใช้อย่างเหมาะสมและเพียงพอ
ด้าน พญ.วันทนีย์ วัฒนะ รองปลัดกรุงเทพมหานคร กล่าวว่า กระทรวงสาธารณสุขได้สนับสนุนยาให้กับ กทม. เพื่อแจกจ่ายไปยังผู้ติดเชื้อและอยู่ในเกณฑ์ที่ต้องได้รับยาตามแนวทางของกรมการแพทย์ สำหรับเตียงของ กทม. แม้ขณะนี้จะยังเพียงพอ แต่ต้องมีการบริการจัดการและร่วมมือซึ่งกันและกัน เพื่อให้ระบบส่งต่อไร้รอยต่อ โดยขณะนี้ กทม.มีศูนย์เอราวัณ เป็นผู้ประสานส่งต่อผู้ป่วยใน 6 โซนหลัก ส่วนความครอบคลุมการได้รับวัคซีนของพื้นที่กทม. จากการสนับสนุนวัคซีนของกระทรวงสาธารณสุขทำให้ทุกจุดบริการพร้อมให้บริการ โดยมีผู้ที่ได้รับวัคซีนแล้วกว่า 100% และวัคซีนเข็มกระตุ้นเกินกว่า 80% และจะขยายวันจัดบริการในวันเสาร์ และจัดบริการเชิงรุกถึงบ้านผู้ป่วยติดเตียง และผู้สูงอายุ เพื่อเพิ่มความครอบคลุมให้มากขึ้น
***************************18 กรกฎาคม 2565